Fine kjoler, kapper og høje hatte fylder kulissebyen på verdens første rollespilefterskole. Skolen skal lige nu forestille London i slutningen af 1800-tallet. Hver uge har nemlig sit eget tema, og i denne uge er det fortællingen om den uidentificerede seriemorder Jack the Ripper, der hærgede den engelske hovedstad. - Det lærer mig noget om historien, og hvordan det var i Victoria-tiden på en meget sjovere måde, end hvis jeg sad og lyttede til en lærer, der læser op fra en bog, siger Mads Lisvad, der er elev i skolens 9. klasse, til TV 2. Fagene giver ledetråde i mysteriet Temaugen handler ikke kun om historie. Fortællingen om Jack the Ripper følger eleverne i samtlige af skolens fag, hvor de får ledetråde. I engelsk beskæftiger de sig med datidens breve til det engelske politi, og i matematik forsøger de at beregne sig frem til morderen. - Det er jeres opgave at løse det her mord, lyder det fra matematiklæreren. Et hit i udlandet Den alternative efterskole, hvor man kan lege sig klogere, har vagt stor international opmærksomhed. En video optaget på skolen er set over fem millioner gange, og elever fra Tyskland og England er lige nu på besøg i håb om at komme på skolens venteliste. Alligevel er forstanderen beskeden og henviser til, at skolen blot udfører formålet med skolereformen. - Vi gør sådan set bare det, jeg tror, folkeskolen er i gang med rundt omkring i Danmark. Vi laver understøttende undervisning, der motivere eleverne til at være i klasselokalet, siger Mads Linau, forstander på Østerskov Efterskole. Leger sig til livslektier Selvom eleverne leger sig gennem skoledagen, stiger deres karakterer. Østerskov Efterskole ligger over landsgennemsnittet for 9. og 10.-klasseselever. - Mit gennemsnit er gået fra 4,0 til 7-8-stykker, fortæller Mathias Møller Toft stolt til TV 2. Men det er ikke kun et højt snit, eleverne kan tage med sig, mener forstanderen. - Samfundet er et stort rollespil. Vi optræder i mange relationer og samarbejdssituationer med hinanden, så det vi egentlig simulerer her, det er mange af de aspekter, de vil møde i deres arbejdsliv og studieliv, siger Mads Lunau. For nogen er skolen dog så stort et hit, at de nødig drager videre. - Jeg tager et ekstra år her. Det her er 1.000 gange federe, end da jeg gik i almindelig folkeskole. Det er det bedste år af mit liv indtil videre, siger Mads Lisvad.

Referat:
På Østerskov Efterskole ved Hobro gennemføres skoledagen i kostumer, og alle fagene er bundet sammen af en stor fortælling.